E. Kukan, minister zahraničných vecí SR: (2002-05-23):
„Pani poslankyňa, máte zrejme na mysli prechod zriaďovateľských kompetencií k regionálnym múzeám, ktoré prešli zo štátu na samosprávne kraje. Tento prechod v zmysle zákona č. 416/2002 Z. z. sa uskutočnil k 1. aprílu 2002 a je preto predčasné ho podrobnejšie hodnotiť. Ministerstvo kultúry Slovenskej republiky bude monitorovať činnosť jednotlivých regionálnych kultúrnych inštitúcií, v tom aj múzeí a galérií, a najmä dohliadať na plnenie osobitných predpisov platných pre túto oblasť, najmä zákona č. 115/1998 Z. z. v znení neskorších predpisov. Ubezpečujem vás však, že akékoľvek obavy o osud zbierkových fondov slovenských múzeí a galérií sú neopodstatnené a integrita tejto časti nášho kultúrneho dedičstva je zabezpečená citovanými osobitnými predpismi. Kvalita ochrany zbierok a celkových podmienok činnosti našich regionálnych múzeí a galérií bude závisieť predovšetkým od kvality riadenia na úrovni samosprávnych krajov. V tejto súvislosti pripomínam, že presun zriaďovateľských kompetencií a zmena vlastníckych vzťahov zo štátneho na vlastníctvo vyšších územných celkov sa týka iba jednej časti múzeí a galérií, pretože z kvantitatívneho hľadiska väčšia časť múzejných zbierok naďalej zostáva vo vlastníctve štátu a je spravovaná prostredníctvom štátnych múzeí a galérií v zriaďovateľskej pôsobnosti ministerstva kultúry a iných ústredných orgánov štátnej správy.“ Pán predsedajúci, skončil som. I. Presperín, podpredseda NR SR: Ďakujem, pán minister. Pani poslankyňa, máte doplňujúcu otázku? Dve minúty maximálne máte na to. Prosím. M. Podhradská, poslankyňa: Ďakujem za slovo, pán podpredseda. Aj napriek tomu, že tu nie je pán minister Kňažko, si dovolím položiť doplňujúcu otázku. Pán minister, povedali ste, že hodnotiť tento presun kompetencií je predčasné, lebo sa to udialo len 1. apríla tohto roku. Nemyslím si, že je to tak, a chcem pripomenúť, že len nedávno, 18. mája, bol Medzinárodný deň múzeí a pri tejto príležitosti sa stretli slovenskí múzejníci na celoslovenskom stretnutí v Banskej Bystrici a jednoznačne konštatovali, že reforma štátnej správy, a to „odštátnenie“ múzeí, ako ho pripravilo ministerstvo kultúry, bolo pripravené veľmi zle a nekompetentne. Výsledkom je, že 36 múzeí, ktoré prešli od 1. apríla na vyššie územné celky, sa ocitli v mizérii a ja to zdokladujem len na jednom údaji. Pri presune kompetencií sa hovorilo aj o presune financií. Vtedy ministerstvo tvrdilo, že všetko je pripravené a všetko bude v poriadku. Lenže tie spomínané múzeá potrebujú na to, aby mohli zabezpečovať činnosť, ktorá im vyplýva zo štatútu, 1 miliardu korún. Majú k dispozícii pol miliardy. A to hovorím len o zabezpečení činnosti a nehovorím o tom, že by potrebovali ďalšie investície na to, aby sa starali o zbierkový fond, a ďalšie investície na to, aby mohli prevádzkovať budovy a priestory. Na toto ministerstvo akosi zabudlo, preto slovenskí múzejníci jednoznačne hodnotili postup ministerstva kultúry pri odštátnení múzeí ako príležitosť zbaviť sa zodpovednosti – ja teraz citujem presne tie výroky, ktoré odzneli na stretnutí v Banskej Bystrici – a výsledkom je vážne ohrozenie existencie týchto inštitúcií, ktoré majú svoje nezastupiteľné poslanie pri ochrane kultúrneho dedičstva. A v tejto súvislosti deklarácia o kultúrnom dedičstve, ktorú sme prijali minulý rok v parlamente na podnet ministerstva kultúry, je len prázdnym gestom... (Zaznel zvuk časomiery.) I. Presperín, podpredseda NR SR: Ďakujem, pani poslankyňa... M. Podhradská, poslankyňa: ... a obyčajným... I. Presperín, podpredseda NR SR: ... váš čas uplynul. Pán minister, chcete zaujať stanovisko?